Først strejkede pædagogmedhjælperne og dagplejerne, og fra næste uge er det så pædagogernes tur til at sende forældre ud i alternative pasningsmuligheder til børnene. - Det bliver hårdt at skulle have alle børnene hjemme,  men jeg kan godt forstå pædagogerne, at de strejker for at få mere i løn. Sådan lyder det fra Heidi Egholm Pedersen, Vrå, der er mor til fire børn, hvoraf de tre fra næste uge bliver ramt af pædagogernes strejke. Hjørring Kommune har endnu ikke overblik over, om der kan blive tale om at fastholde enkelte pasningsmuligheder åbent i børnehaver, skolefritidsordninger, vuggestuer, fritidsordninger og klubber. Det vil i givet fald så være pædagogmedhjælperne, der kommer til at stå for det, og det vil være i begrænset omfang. Hjørring er eneste kommune i Nordjylland, som er udpeget til strejkeramt område.
For anden gang på bare en måned rammes tusinder af børnefamilier i Hjørring Kommune, når pædagogerne fra mandag går i strejke.